《听真上人琴歌》
宋代·范仲淹

银潢耿耿霜棱棱，西轩月色寒如冰。
上人一叩朱丝绳，万籁不起秋光凝。
伏牺归天忽千古，我闻遗音泪如雨。
嗟嗟不及郑卫儿，北里南邻竞歌舞。
竞歌舞，何时休，师襄堂上心悠悠。
击浮金，戛鸣玉，老龙秋啼沧海底，
幼猿暮啸寒山曲。陇头瑟瑟咽流泉，
洞庭萧萧落寒木。此声感物何太灵，
十二衔珠下仙鹄。为予再奏南风诗，
神人和畅舜无为。为予试弹广陵散，
鬼物悲哀晋方乱。乃知圣人情虑深，
将治四海先治琴。兴亡哀乐不我遁，
坐中可见天下心。感公遗我正始音，
何以报之千黄金。

作者简介：范仲淹（989年10月1日－1052年6月19日），字希文。祖籍邠州，后移居苏州吴县。北宋初年政治家、文学家。范仲淹幼年丧父，母亲改嫁长山朱氏，遂更名朱说。大中祥符八年（1015年），范仲淹苦读及第，授广德军司理参军。后历任兴化县令、秘阁校理、陈州通判、苏州知州等职，因秉公直言而屡遭贬斥。皇祐四年（1052年），改知颍州，在扶疾上任的途中逝世，年六十四。累赠太师、中书令兼尚书令、楚国公，谥号“文正”，世称范文正公。